**Институт за јавно здравље Србије** **„Др Милан Јовановић Батут”, Центар за промоцију здравља и мрежа института/завода за јавно здравље у Републици Србији расписују**

**КОНКУРС ЗА ИЗБОР НАЈБОЉИХ ЛИКОВНИХ И ЛИТЕРАРНИХ РАДОВА НА ТЕМУ:**

**„ПРАВИЛНА ИСХРАНА – ДОСТУПНА И ПРИСТУПАЧНА СВИМА. ЗА СВЕТ БЕЗ ГЛАДИ”**

Конкурс је део кампање Октобар – месец правилне исхране и 16. октобар – Светски дан хране и намењен је деци из предшколских установа и ученицима основних школа у Републици Србији. Циљ конкурса је да се подстакне здравственоваспитни рад у предшколским установама и основним школама на тему развијања правилних навика у исхрани. Формирање правилних навика у исхрани је важно од најранијег узраста, посебно када је реч о редовности оброка током дана, разноврсности и количинама намирница које се користе у исхрани, начину њихове производње, транспорта, чувања и припреме. Савремен начин живота донео је и промену у начину исхране који карактеришу нередовни оброци, већи унос тзв. брзе хране, мањи унос поврћа и воћа.

По три најбоља ликовна рада у категорији предшколски узраст и по три најбоља литерарна и ликовна рада у категорији ученика (узраст I–IV разред основне школе и V–VIII разред основне школе), предшколске установе и школе могу да доставе окружном заводу/институту за јавно здравље, Центру за промоцију здравља, са назнаком „За наградни конкурс Октобар месец правилне исхране”, до среде 9. октобра 2019. године. Ликовни радови би требало да буду урађени на папиру, формата максимално до 35 cm пута 50 cm.

Најбољи радови на нивоу округа биће достављени Центру за промоцију здравља Института за јавно здравље Србије „Др Милан Јовановић Батут” до 16. октобра 2019. године, како би се прогласио и промовисао најбољи дечији рад на тему Кампање који ће бити штампан у виду постера током 2020. године.

Конкурс није наградног карактера (иако у складу са могућностима могу бити обезбеђене награде на окружном нивоу), већ се кроз избор и промоцију најбољих дечијих радова подстиче здравствено-васпитни рад који прати израду радова. Најбољи радови биће изабрани и промовисани на окружном нивоу. Најбољи радови на националном нивоу биће постављени на сајту Института за јавно здравље Србије. Радови се не враћају, већ ће бити коришћени за дизајн и штампање здравственопромотивног материјала у циљу континуиране промоције правилне исхране.